വീരമൃത്യു വരിച്ച പുല്വാമ യോദ്ധാക്കള്ക്ക് ആദരമായി മസൂദ് അസറിന്റെ അനന്തരവന് അബു സെയ്ഫുള്ളയുടെ വധം കശ്മീരില് ജെയ്ഷെ ഭീകരതയുടെ അന്ത്യം കുറിച്ചെന്ന് സൈന്യം ഡല്ഹി: പുല്വാമയില് ഇന്ത്യന് സേന കഴിഞ്ഞ ദിവസം വധിച്ച ജെയ്ഷെ മുഹമ്മദ് കമാന്ഡര് അബു സെയ്ഫുള്ളയുടെ പുല്വാമ ഭീകരാക്രമണത്തിലെ പങ്ക് വ്യക്തമാകുന്നു. ഏഴ് ഏറ്റുമുട്ടലുകളില് നിന്ന് രക്ഷപ്പെട്ട ഇയാളെ കഴിഞ്ഞ ദിവസം സൈന്യവും പൊലീസും ചേര്ന്ന് ഏറ്റുമുട്ടലില് കൊലപ്പെടുത്തുകയായിരുന്നു. കശ്മീരില് സജീവമായി പ്രവര്ത്തിച്ചിരുന്ന അവസാന ജെയ്ഷെ ഭീകരനായിരുന്നു സെയ്ഫുള്ളയെന്നാണ് വിവരം. പുല്വാമ ഭീകരാക്രമണത്തിന്റെ ബുദ്ധികേന്ദ്രങ്ങളില് ഒരാളായിരുന്നു ലംബൂ എന്നറിയപ്പെടുന്ന സെയ്ഫുള്ള. 2019 പുല്വാമ ഭീകരാക്രമണത്തില് സൈനികരുടെ വാഹനവ്യൂഹത്തിന് നേര്ക്ക് സ്ഫോടകവസ്തുക്കള് നിറച്ച വാഹനം ഓടിച്ചു കയറ്റിയ ആദില് അഹമ്മദ് ധറിന് പരിശീലനം നല്കിയത് ഇയാളായിരുന്നു. ജെയ്ഷെ തലവന് മസൂദ് അസറിന്റെ നിര്ദേശ പ്രകാരമായിരുന്നു ഇത്. സെയ്ഫുള്ളയുടെ വധത്തോടെ 2019 പുല്വാമ ഭീകരാക്രമണത്തില് വീരമൃത്യു വരിച്ച സഹപ്രവര്ത്തകരോടുള്ള വാഗ്ദാനപാലനത്തില് ഒരു പടികൂടി അടുത്തതായി ഉന്നത സൈനിക ഉദ്യോഗസ്ഥര് അറിയിച്ചു. ഭീകര സംഘടനകളിലേക്ക് യുവാക്കളെ റിക്രൂട്ട് ചെയ്യുന്നതടക്കം നിരവധി വിദ്ധ്വംസക പ്രവര്ത്തനങ്ങള്ക്ക് സെയ്ഫുള്ള നേതൃത്വം നല്കിയിരുന്നു. 2017ല് കശ്മീര് താഴ്വരയിലേക്ക് നുഴഞ്ഞു കയറാന് ഇയാള് ഭീകരരെ പരിശീലിപ്പിച്ചിരുന്നു. ഇയാള്ക്കെതിരെ 14 എഫ് ഐ ആറുകളും എന് ഐ എ കുറ്റപത്രവും നിലവിലുണ്ട്. പുല്വാമ ഭീകരാക്രമണവുമായി ബന്ധപ്പെട്ട് ഇന്ത്യന് സൈന്യം ഇതുവരെ 19 ഭീകരരെ വകവരുത്തി. 7 പേരെ അറസ്റ്റ് ചെയ്തു. ഇനി 5 പേര് കൂടി ബാക്കിയുണ്ട്.